DA Den Europæiske Unions Tidende CE 78/495

(2004/C 78 E/0516)

SKRIFTLIG FORESPØRGSEL E-3227/03

af John Bowis (PPE-DE) til Kommissionen

(31. oktober 2003)

Om: Indonesien

Vil Kommissionen presse den indonesiske regering til at sikre nationale og internationale observatører, foruden FN's særlige Repræsentant for Menneskerettigheder og FN's særlige rapportør om tortur adgang til Aceh for at efterforske Abdussalam Muhmad Delis forsvinden, en frivillig i PB-HAM East Aceh (Pos Bantuan Hukum dan Hak Asasi Manusia, menneskerettigheds- og retshjælpspost), som har været savnet siden søndag den 11. maj 2003, og drabet på Raja Ismail, der arbejdede i Aceh Tamiang-distriktet som frivillig for PB-HAM East Aceh, samt til at beskytte menneskeretsforkæmpere i Aceh og sikre, at de kan udføre deres legitime og vigtige arbejde uden frygt for overgreb på deres menneskerettigheder?

Svar afgivet på Kommissionens vegne af Christopher Patten

(27. november 2003)

EU finder situationen i Aceh-provinsen bekymrende. EU og Fællesskabet, som sammen varetog formandskabet på den forberedende Tokyo-konference om fred og genopbygning i Aceh, har givet udtryk for bekymring med hensyn til forlængelsen af den militære undtagelsestilstand i provinsen og håber at den snarest muligt bringes til afslutning.

EU's standpunkt er at regeringen, så længe den militære undtagelsestilstand varer, bør tilskyndes til at varetage sine opgaver med mindst mulig indgriben i Aceh-befolkningens velfærd og til i denne forbindelse at føre en politik der gør det muligt yde humanitær bistand, retablere de civile institutioner og sikre lov og orden

Det er også Kommissionens håb at befolkningens lidelser minimeres mest muligt, og at der opnås en afklaring af forholdene i Aceh. Kommissionen fortsætter i denne forbindelse med at opfordre partnerne til at sørge for at de internationale agenturer og de relevante ngo'er får adgang til at kunne varetage deres humanitære opgaver.

Fællesskabet fortsætter med at bakke op om Indonesiens territoriale integritet, samtidig med at den er fast overbevist om at konflikten i Aceh kun kan løses politisk

Kommissionens delegation i Djakarta følger nøje med i, hvordan situationen udvikler sig i Aceh-provinsen; en sådan indsamling af pålidelige og kontrollerbare oplysninger, der sker i samarbejde med medlemsstaternes missioner i Indonesien, er imidlertid en vanskelig opgave. Det skal i denne forbindelse nævnes at Kommissionen har modtaget oplysninger fra PB Ham Aceh Timur og Kontras om Abdussalam Muhamad Deli's forsvinden og mordet på Raja Ismail efter bortførelsen i maj 2003

De indonesiske myndigheder udsatte desværre i sidste øjeblik det besøg som det var planlagt de politiske rådgivere ved de forskellige ambassader skulle aflægge i Aceh.

Kommissionen har på de seneste møder i Indonesien givet udtryk for sin bekymring både over for landets udenrigsminister og præsident Megawati Soekarnoputri og insisteret på at det sikres at den humanitære bistand når frem til den konfliktramte befolkning. Kommissionen finder også menneskerettigheds-sinspektørernes tilstedeværelse yderst vigtig.

Kommissionen kan forsikre det ærede medlem om at den vil fortsætte med at følge meget nøje med i situationen. Den vil fortsat insistere på at de indonesiske myndigheder hurtigst muligt vender tilbage til forhandlingsbordet, og at de allerede inden da giver de humanitære bistandsorganisationer mulighed for at udføre deres arbejde i felten.